હાલમાં જ દિવાળીના દિવસો પૂર્ણ થયા બાદ શિયાળાનું ધીમા પગલે આગમન થઇ રહ્યું છે, સાથે-સાથે શહેરમાં રોગચાળાની સમસ્યા વધુ વકરી રહી છે. ડેન્ગ્યુ બાદ હવે ચિકનગુનિયાના રોગના કારણે હોસ્પિટલમાં દર્દીઓની ભીડ જોવા મળી રહી છે. દિવસે ને દિવસે ચિકનગુનિયાના કેસોમાં વધારો થઈ રહ્યો છે. અમદાવાદ શહેરની સિવિલ હોસ્પિટલમાં ગત ઓક્ટોબર માસમાં ચિકનગુનિયાના ૩૧ કેસ નોંધાયા હતા, જ્યારે નવેમ્બર માસના પહેલા પાંચ દિવસમાં જ ૧પ કેસો નોંધાયા છે. સામાન્ય રીતે ચિકનગુનિયાનો રોગ ચોમાસાની ઋતુમાં થાય છે, પરંતુ હાલ શિયાળાની સિઝનમાં પણ ચિકનગુનિયાના વધતા કેસને લઈને તંત્ર પણ ચિંતિત બની ગયું છે.